b'\n_START_ARTICLE_\nJuri \xc5\xa0evt\xc5\xa1uk\n_START_PARAGRAPH_\nJuri \xc5\xa0evt\xc5\xa1uk (vene keeles \xd0\xae\xd1\x80\xd0\xb8\xd0\xb9 \xd0\xae\xd0\xbb\xd0\xb8\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\xa8\xd0\xb5\xd0\xb2\xd1\x87\xd1\x83\xd0\xba; s\xc3\xbcndinud 16. mail 1957 Magadani oblastis Jagodnojes) on vene muusik, luuletaja, helilooja ja kunstnik, rokkansambli DDT asutaja, juht ja produtsent._NEWLINE_\xc5\xa0evt\xc5\xa1uki varajast loomingut m\xc3\xb5jutasid Vladimir V\xc3\xb5ssotski, Bulat Okud\xc5\xbeava, Aleksandr Galit\xc5\xa1, Ossip Mandel\xc5\xa1tam, Sergei Jessenin ja teised._NEWLINE_\xc5\xa0evt\xc5\xa1uki ema on tatarlane ja isa ukrainlane. 1964 kolis pere Nalt\xc5\xa1ikisse, 1970 Ufasse. \xc5\xa0evt\xc5\xa1uk on l\xc3\xb5petanud Ba\xc5\xa1kiiri Riikliku Pedagoogilise Instituudi kunstnikuna._NEWLINE_Enne DDT asutamist 1980 oli \xc5\xa0evt\xc5\xa1uk kunsti\xc3\xb5petaja._NEWLINE_\xc5\xa0evt\xc5\xa1uki esimene abikaasa Elmira (1967\xe2\x80\x931992) suri v\xc3\xa4hki. Abielust s\xc3\xbcndis poeg Pjotr, keda \xc5\xa0evt\xc5\xa1uk kasvatas \xc3\xbcksi._NEWLINE_Teine poeg Fjodor (s\xc3\xbcndinud 1997) on \xc5\xa0evt\xc5\xa1ukil Austrias elava n\xc3\xa4itleja Marjana Poltevaga._NEWLINE_\xc5\xa0evt\xc5\xa1uk on avameelselt \xc3\xbchiskonnakriitiline ja v\xc3\xb5tab teravalt s\xc3\xb5na Vladimir Putini ajal kujunenud poliitilise korra suhtes. 3. m\xc3\xa4rtsil 2008 osales ta Peterburis Mitten\xc3\xb5ustujate marsil. Samal aastal korraldas ta Moskvas ja Peterburis protestikontserdi "\xc3\x84ra tulista!" Vene-Gruusia s\xc3\xb5ja vastu, kaasates nii Osseetia kui Gruusia muusikuid. \xc3\x9chtlasi on ta protestinud selle vastu, et alates 2003. aastast on Peterburis k\xc3\xb5rvaldatud \xc3\xbcle saja m\xc3\xa4lestusm\xc3\xa4rgi. Ta kritiseeris Mihhail Hodorkovski tagakiusamist, aga varem on soovinud Hodorkovskile ja Platon Lebedevile kiiret vabanemist. N\xc3\xb5ukogude Liidu p\xc3\xa4evil protesteeris ta Afganistani s\xc3\xb5ja vastu._NEWLINE_10. oktoobril 2010 hakati Internetis koguma allkirju \xc5\xa0evt\xc5\xa1uki toetuseks Venemaa 2012. aasta presidendivalimisteks. Esialgu oli \xc5\xa0evt\xc5\xa1uk \xc3\xbcllatunud ja teatas, et Venemaa ei ole valmis selleks, et tema presidendiks saaks. Kuid juba 12. oktoobril teatas ta, et ehkki ta pole \xc3\xbcldse poliitik, v\xc3\xb5ib ta ka presidendiks hakata, kui rahvas seda soovib.'